Κίνημα Δημοκρατών Σοσιαλιστών

Ίδρυση

Η ίδρυση του κόμματος ανακοινώθηκε στις 3 Ιανουαρίου 2015, από τον Γιώργο Παπανδρέου, σημερινό Πρόεδρο της Σοσιαλιστικής Διεθνούς και πρώην πρωθυπουργό, μόλις τρεις εβδομάδες πριν από τις βουλευτικές εκλογές του 2015 που πραγματοποιήθηκαν στις 25 Ιανουαρίου. Ο Παπανδρέου έτσι επιβεβαίωσε την αναμενόμενη διάσπασή του από το Πανελλήνιο Σοσιαλιστικό Κίνημα, στο οποίο ηγήθηκε μέχρι να αντικατασταθεί από τον Ευάγγελο Βενιζέλο τον Μάρτιο του 2012.
Πέντε μέλη της κοινοβουλευτικής ομάδας του ΠΑΣΟΚ εντάχθηκαν στο νέο κόμμα, συμπεριλαμβανομένων των πρώην υπουργών Φίλιππου Σαχινίδη, Δημήτρη Ρέππα, Φίλιππου Πετσάλνικου, και Μιχάλη Καρχιμάκη. Ακολούθησε και ένας αριθμός των κομματικών μελών του ΠΑΣΟΚ οι οποίοι προσχώρησαν στο νέο κίνημα.

Αντιδράσεις

Ο πρόεδρος του ΠΑΣΟΚ Ευάγγελος Βενιζέλος και αξιωματούχοι του κόμματος κατήγγειλαν αμέσως την κίνηση του Παπανδρέου ως «ανήθικη και παράλογη πολιτική πράξη», που στοχεύει στη διάλυση του ΠΑΣΟΚ και ότι παρακινείται από την προσωπική φιλοδοξία και όχι από οποιαδήποτε "πραγματική" πολιτική διαφωνία. Ο Γιώργος Παπανδρέου απάντησε πως πρόκειται για "λύτρωση" και όχι για "διάσπαση".
Ο ΣΥ.ΡΙΖ.Α. μέσω του κοινοβουλευτικού εκπροσώπου του Παναγιώτη Λαφαζάνη ανέφερε πως δεν προτίθεται να κάνει καμιά συνεργασία με το νέο κίνημα καθώς και με αυτά του Ποταμιού και του ΠΑΣΟΚ, καθώς θεωρεί πως όλα κινούνται στην ίδια γραμμή πολιτικής, με την οποία αντιτίθεται.

Εκλογές Ιανουαρίου 2015

Το Κίνημα Δημοκρατών Σοσιαλιστών συμμετείχε στις βουλευτικές εκλογές του Ιανουαρίου 2015. Ο Γιώργος Παπανδρέου έβαλε υποψηφιότητα  στις εκλογικές περιφέρειες Αχαΐας και Β΄ Αθηνών, ενώ ως επικεφαλής του ψηφοδελτίου Επικρατείας τοποθετήθηκε ο Ηλίας Κικίλιας, πρώην διοικητής του ΟΑΕΔ.
Αν και σε ορισμένες εκλογικές περιφέρειες τα ποσοστά του Κινήματος ξεπερνούσαν αυτά του ΠΑΣΟΚ, δεν κατάφερε να συγκεντρώσει το απαραίτητο 3%, προκειμένου να έχει κοινοβουλευτική εκπροσώπηση.

Εκλογές Σεπτεμβρίου 2015

Το Κίνημα δεν συμμετείχε στις εκλογές του Σεπτεμβρίου του 2015 λόγω έλλειψης οικονομικών πόρων. Είχαν προηγηθεί συνομιλίες για εκλογική συνεργασία με το ΠΑΣΟΚ που δεν τελεσφόρησαν.

Δημοκρατική Συμπαράταξη

Στις 12 Ιανουαρίου 2017, μετά από συνάντηση του Γιώργου Παπανδρέου με τη Φώφη Γεννηματά, αποφασίστηκε η ένταξη του Κινήματος, ως συνιστώσα, στη Δημοκρατική Συμπαράταξη. Σύμφωνα με την κοινή δήλωσή τους, το Κίνημα θα διατηρήσει την αυτονομία του, ενώ θα συμβάλλει με τις ιδέες του στον προγραμματικό διάλογο της Συμπαράταξης.

Ιδεολογία

Η δεκαεξασέλιδη ιδρυτική διακήρυξη, με την υπογραφή των 252 ιδρυτικών μελών του κινήματος, αναφέρεται στην αποτυχία των σημερινών εθνών-κρατών στο να εξανθρωπίσουν την παγκοσμιοποίηση και το διεθνές κεφάλαιο και την αδυναμία ελέγχου και ρύθμισής του. Επιπλέον, κατακρίνει τη συντηρητική πλειοψηφία της Ευρωπαϊκής Ένωσης πως εισήγαγε μια διαιρετική αφήγηση περί «καλών» και «κακών» κρατών μελών, αντί να αναγνωρίσει τις ατέλειες και προβλήματα του ευρωσυστήματος και να θεωρήσει εναλλακτικές λύσεις, όπως αυτές των ευρωομολόγων. Ως καθοριστικό ρόλο προς εύρεση λύσης προτείνει τη δημιουργία μιας προοδευτικής, σοσιαλιστικής, οικολογικής Ευρώπης.

Λογότυπο και χρώματα

Το λογότυπο του Κινήματος Δημοκρατών Σοσιαλιστών αποτελείται από ένα κόκκινο τριαντάφυλλο στο κλαδί του και ένα πράσινο φύλλο με λευκά περιγράμματα, μέσα σε τετράγωνο κόκκινο φόντο. Δεξιά του σχεδίου, αναγράφεται το όνομα του κινήματος με συνδυασμό του κόκκινου και πράσινου χρώματος στα γράμματα, και τη λέξη «ΚΙΝΗΜΑ» να είναι γραμμένη με μεγάλη πλαγιογράμματη γραφή. Η επιλογή των χρωμάτων και του συμβόλου για το λογότυπο του κινήματος, παραπέμπει ευθέως στα χρώματα και τα σύμβολα της παγκόσμιας σοσιαλδημοκρατίας αλλά και στο λογότυπο της Σοσιαλιστικής Διεθνούς, της οποίας ο Γιώργος Παπανδρέου ηγείται.